## Program aktivnosti u provedbi posebnih mjera zaštite od požara od interesa za Republiku Hrvatsku u 2007. godini

### NN 142/2006 (28.12.2006.), Program aktivnosti u provedbi posebnih mjera zaštite od požara od interesa za Republiku Hrvatsku u 2007. godini

# VLADA REPUBLIKE HRVATSKE

**3220**

Na temelju članka 3. stavka 5. Zakona o zaštiti od požara (»Narodne novine«, br.
58/93 i 33/2005), Vlada Republike Hrvatske je na sjednici održanoj 21. prosinca
2006. godine donijela

## PROGRAM AKTIVNOSTI

### U PROVEDBI POSEBNIH MJERA ZAŠTITE OD POŽARA OD INTERESA ZA REPUBLIKU HRVATSKU U 2007. GODINI

UVOD

Program aktivnosti u provedbi posebnih mjera zaštite od požara od interesa za
Republiku Hrvatsku (u daljnjem tekstu: Program aktivnosti) temeljni je dokument
koordinacije godišnjih aktivnosti državnih tijela, javnih ustanova, jedinica
lokalne i regionalne samouprave, udruga građana te drugih organizacija u
provedbi mjera zaštite od požara. Koordinaciju aktivnosti provodi Državna uprava
za zaštitu i spašavanje.
Program aktivnosti je koncipiran uvidom u situaciju temeljenu inspekcijskim
nadzorom te organizira zaštitu od požara u ljetnoj sezoni. Ista se vodi s
državne razine pa ga donosi Vlada Republike Hrvatske i prenosi svoje ovlasti na
Državnu upravu za zaštitu i spašavanje.
Program aktivnosti podijeljen je na sljedeće cjeline:
I. NORMATIVNE I OPĆE PRETPOSTAVKE U ZAŠTITI OD POŽARA,
II. AKTIVNOSTI U PRIPREMI LJETNE PROTUPOŽARNE SEZONE
III. PREVENTIVNE AKTIVNOSTI S CILJEM SMANJENJA OPASNOSTI OD NASTANKA I ŠIRENJA
POŽARA
IV. RAZVOJ I UVOĐENJE NOVIH SUSTAVA ZAŠTITE OD POŽARA
V. AKTIVNOSTI UTVRĐENE DRŽAVNIM PLANOM ANGAŽIRANJA VATROGASNIH SNAGA I SNAGA
KOJE SUDJELUJU U GAŠENJU POŽARA
VI. OPERATIVNE AKTIVNOSTI
VII. FINANCIRANJE I IZVJEŠĆIVANJE O PROVEDBI AKTIVNOSTI IZ PROGRAMA

I. NORMATIVNE I OPĆE PRETPOSTAVKE U ZAŠTITI OD POŽARA

1. Nalaže se županijama, gradovima i općinama, koje još nisu usvojile Plan
zaštite od požara dužne su isto žurno provesti.
Sve županije, posebice županije na priobalju te gradovi i općine u njihovom
sastavu dužne su žurno, temeljem iskustava tijekom protekle požarne sezone,
izvršiti usklađivanje svih podataka i odrednica iz važećih planova zaštite od
požara.
*Izvršitelji zadatka*:     Predstavničko tijelo županija, gradova i općina (donošenje
planova),

Poglavarstvo županija, gradova i općina (usklađivanje podataka)
*Rok*:                            31. ožujka 2007. godine

2. Općine odnosno gradovi koji, sukladno člancima 11. i 13. Zakona o
poljoprivrednom zemljištu, nisu još propisali potrebne agrotehničke mjere kao i
mjere za uređivanje i održavanje poljoprivrednih rudina, dužni su takve mjere
propisati u dijelu koji se odnosi na zaštitu od požara.
*Izvršitelj zadatka*:     Poglavarstvo županija, gradova i općina
*Rok:*                          31. ožujka 2007. godine

3. Nalaže se gradonačelnicima gradova i načelnicima općina da temeljem analiza
rada provedu promjene i ažuriranje u sastavu Zapovjedništva zaštite i
spašavanja.
*Izvršitelj zadatka*:     Poglavarstvo gradova i općina
*Sudjelovatelji*:          Vatrogasne zajednice općina i gradova
*Rok*:                          31. ožujka 2007. godine

II. AKTIVNOSTI U PRIPREMI PROTUPOŽARNE SEZONE

4. Državna uprava za zaštitu i spašavanje dužna je organizirati i održati
najmanje dva radna sastanka tijekom ožujka i lipnja s izvršiteljima i
sudionicima u provedbi zadaća Programa aktivnosti i to po temama:
a) razrada zadaća za sudionike iz Programa aktivnosti;
b) izvješća izvršitelja i sudionika o do tada izvršenim zadaćama iz Programa
aktivnosti i daljnjem tijeku priprema za sezonu.
*Izvršitelj zadatka*:     Državna uprava za zaštitu i spašavanje
*Sudjelovatelji:*          Subjekti provedbe zadaća Programa aktivnosti

5. Županije su dužne održati sjednice županijskih Zapovjedništava zaštite i
spašavanja za pripremu protupožarne sezone u 2007. godini. U svrhu pravodobne
pripreme protupožarne sezone na sjednicama:
a) temeljem analiza rada provedu promjene i ažuriranje u sastavu Zapovjedništva
zaštite i spašavanja
b) usvojiti Plan rada Zapovjedništva zaštite i spašavanja,
c) usvojiti Plan aktivnog uključenja svih subjekata zaštite od požara (s
ažuriranim popisom) na tom području,
d) usvojiti Plan operativne provedbe Programa aktivnosti za područje županije te
za to osigurati odgovarajuća sredstva,
e) usvojiti Županijski financijski plan za provođenje zadaća iz područja zaštite
od požara. U navedeni plan potrebno je predvidjeti sredstva kojima će biti
podmireni troškovi upućivanja vatrogasaca i tehnike na dislokacije iz
kontinentalnog na priobalni dio Republike Hrvatske, a koji će biti refundirani
iz Državnog proračuna redovitim putem nakon dostavljenih računa.
*Izvršitelj zadatka*:         Poglavarstvo županija
*Sudjelovatelji*:              Područni uredi za zaštitu i spašavanje

Vatrogasne zajednice županija
*Rok*:                              31. ožujka 2007. godine

6. Poglavarstva županija, gradova i općina, Javne ustanove za upravljanje
nacionalnim parkovima, parkovima prirode i zaštićenim područjima na županijskoj
razini te Hrvatske šume d.o.o dužni su, temeljem Planova operativne provedbe
Programa aktivnost za građevine i otvorene prostore posebno ugrožene od nastanka
i širenja požara izraditi planove motrenja, čuvanja i ophodnje te propisati
mjere zabrane nekontroliranog i neovlaštenog pristupa i boravka na tim
prostorima ili građevinama za razdoblje visokog i vrlo visokog indeksa opasnost
od nastanka požara.
Sredstva za izradu planova motriteljsko-dojavne službe osiguravaju pravne osobe
koje su vlasnici ili korisnici površine ili građevine kojima upravljaju.
Sredstva za izradu planova motriteljsko-dojavne službe za prostore u vlasništvu
fizičkih osoba osiguravaju jedinice lokalne i područne (regionalne) samouprave.
Izrađene planove i propisane mjere dostaviti nadležnom Područnom uredu za
zaštitu i spašavanje i županijskom vatrogasnom zapovjedniku, najkasnije do 15.
svibnja 2007. godine.
*Izvršitelji zadatka*:     Poglavarstvo županija, gradova i općina, Javne ustanove za
upravljanje nacionalnim parkovima, parkovima prirode i zaštićenim područjima na
županijskoj razini, Hrvatske šume d.o.o.
*Rok:*                          30. travnja 2007. godine

7. Državna uprava za zaštitu i spašavanje izradit će smjernice, temeljem kojih
će županijski vatrogasni zapovjednici priobalnih Županija sastaviti Plan
aktivnog uključenja svih subjekata zaštite od požara za područje županije.
Navedeni Plan županijski vatrogasni zapovjednici iz prethodnog stavka dužni su
dostaviti Državnoj upravi za zaštitu i spašavanje.
*Izvršitelji zadatka:*      Državna uprava za zaštitu i spašavanje

Hrvatska vatrogasna zajednica
*Rok:*                            31. siječnja 2007. godine

8. Državna uprava za zaštitu i spašavanje utvrdit će sastav i zadaće Operativnog
vatrogasnog zapovjedništva Republike Hrvatske te Operativnog vatrogasnog
zapovjedništva za kontinentalni i priobalni dio Republike Hrvatske.
Temeljem analiza dosadašnjih požara otvorenog prostora i usvojenih Planova
operativne provedbe Programa aktivnosti Državna uprava za zaštitu i spašavanje
izradit će Državni plan angažiranja vatrogasnih snaga i snaga koje sudjeluju u
gašenju požara.
*Izvršitelj zadatka*:       Državna uprava za zaštitu i spašavanje
*Sudjelovatelj*:             Hrvatska vatrogasna zajednica
*Rok:*                           15. ožujka 2007. godine

9. Državna uprava za zaštitu i spašavanje dužna je organizirati i održati
informativno-savjetodavne sastanke s predstavnicima poglavarstava jedinica
lokalne i područne (regionalne) samouprave te drugih zainteresiranih za zaštitu
od požara, na kojima će se razmotriti i analizirati tijek priprema i provedbe
aktivnosti zaštite od požara pred turističku i žetvenu sezonu sukladno obvezama
proizašlim iz ovog Programa aktivnosti.
*Izvršitelj zadatka*:       Državna uprava za zaštitu i spašavanje
*Sudjelovatelj:*             Vatrogasne zajednice županija
*Rok:*                            15. svibnja 2007. godine

10. Zadužuje se Državna uprava za zaštitu i spašavanje za sezonsko planiranje,
pripremanje i provođenje savjetovanja i seminare za dodatno osposobljavanje
zapovjednika operativnih vatrogasnih zapovjedništava, te zapovjednike i članove
zapovjedništava zaštite i spašavanja u svrhu učinkovitije provedbe svih
planiranih aktivnosti.
*Izvršitelj zadatka*:       Državna uprava za zaštitu i spašavanje
*Sudjelovatelj:*             Hrvatska vatrogasna zajednica
*Rok*:                            15. svibnja 2007. godine

11. Državna uprava za zaštitu i spašavanje izradit će Program za provedbu
informativno promidžbenih aktivnosti u cilju podizanja razine protupožarne
kulture i upoznavanja pučanstva s opasnostima od nastanka požara i posljedicama
koje požari izazivaju.
U okviru programa razraditi, predložiti i organizirati objavljivanje poruka sa
sadržajem vezanim uz zaštitu od požara kroz emisije televizijskih i radiopostaja
te članaka u tisku, pripremiti predavanja, razgovore i reportaže na temu zaštite
od požara, odnosno tiskati letke i plakate s porukama i odgovarajućim slikovnim
rješenjima uz te poruke i sl. Posebnu pozornost usmjeriti informiranju pučanstva
o zakonskoj regulativi i odlukama lokalne i područne (regionalne) samouprave pri
spaljivanju biljnog i drugog otpada. U suradnji s uredništvima televizijskih i
radio postaja te tiskovnih medija izraditi priloge i članke koji će se objaviti
u posebnim programima ili prilozima (npr. za poljoprivredu, o turizmu, o zaštiti
okoliša, i sl.).
Provedbu programa informativno-promidžbenih aktivnosti prioritetno voditi kroz
Hrvatsku vatrogasnu zajednicu.
*Izvršitelji zadatka*:       Državna uprava za zaštitu i spašavanje

Hrvatska vatrogasna zajednica
*Sudjelovatelj:*             Hrvatske šume d.o.o.
*Rok*:                            15. svibnja 2007. godine

12. Hrvatski centar za razminiranje, u suradnji s Državnom upravom za zaštitu i
spašavanje, Planom razminiranja uvrstit će područja koja je potrebno razminirati
u svrhu lakšeg pristupa, odnosno gašenja požara.
*Izvršitelji zadatka:*     Državna uprava za zaštitu i spašavanje,

Hrvatski centar za razminiranje
*Sudjelovatelj:*            Hrvatska vatrogasna zajednica
*Rok*:                           30. travnja 2007. godine

13. U mjesecu svibnju – Mjesecu zaštite od požara provesti vježbu s ciljem
uvježbavanja i koordinacije snaga zaštite i spašavanja kao dio priprema za
protupožarnu sezonu.
*Izvršitelj zadatka*:     Državna uprava za zaštitu i spašavanje
*Sudjelovatelj:*           Hrvatska vatrogasna zajednica
*Rok*:                          15. travnja 2007. godine

14. Prije početka protupožarne sezone s Operaterima zračnih luka i zračnih
pristaništa pravodobno i točno utvrditi način korištenja bez naknade za avione i
helikoptere koji se koriste u akcijama gašenja požara.
*Izvršitelji zadatka*:     Ministarstvo obrane,

Ministarstvo mora, turizma, prometa i razvitka
*Rok:*                          31. svibnja 2007. godine

15. Hrvatska kontrola zračne plovidbe d.o.o. obvezuje se na neposrednu suradnju
s Državnim centrom 112, na način da sve zaprimljene dojave od strane pilota o
uočenim požarima prosljeđuju navedenom Centru.
*Izvršitelj zadatka*:     Hrvatska kontrola zračne plovidbe d.o.o.
*Rok:*                          30. travnja 2007. godine

16. Nalaže se Državnoj upravi za zaštitu i spašavanje izradi Standardni
operativni postupak za djelovanje jedinstvenog operativno-komunikacijskog centra
112 kod požara otvorenog prostora te da isti uvrsti u Državni plan angažiranja
iz točke 8. ovog Programa.
*Izvršitelj zadatka*:     Državna uprava za zaštitu i spašavanje
*Rok*:                          30. travnja 2007. godine

III. PREVENTIVNE AKTIVNOSTI S CILJEM SMANJENJA OPASNOSTI OD NASTANKA I ŠIRENJA
POŽARA

17. Hrvatske šume d.o.o, u suradnji sa zapovjednicima vatrogasnih postrojbi,
vatrogasne zajednice općine, grada odnosno područja, dužne su izraditi godišnji
Plan u skladu sa Šumsko-gospodarskom osnovom područja i pristupiti izgradnji
protupožarnih prosjeka kroz posebno ugrožene šume Republike Hrvatske, a
izgradnju dovršiti tijekom tekuće godine. S tim u vezi, obvezuju se Hrvatske
šume d.o.o. da prilikom izrade Šumsko-gospodarske osnove područja utvrde dužine
(km) i točne lokacije izgradnje protupožarnih prosjeka kroz posebno ugrožene
šume i šumska zemljišta.
Hrvatske šume d.o.o. će ovogodišnji Plan (uz supotpis nadležnog županijskog
vatrogasnog zapovjednika) dostaviti teritorijalno nadležnom Područnom uredu za
zaštitu i spašavanje do 30. travnja 2007. godine.
*Izvršitelji zadatka*:     Hrvatske šume d.o.o. (za šume u vlasništvu RH),

Poglavarstvo županija, gradova i općina (za šumska područja u vlasništvu
fizičkih osoba)
*Sudjelovatelji:*           Vatrogasne zajednice županija
*Rok*:                            30. travnja 2007. godine

18. Hrvatske željeznice dužne su, uz željezničke prometne pravce koji prolaze
kroz područja razvrstana u veliki i vrlo veliki stupanj ugroženosti od požara te
one koje su od posebnog značaja, tretirati, odnosno čistiti pružni pojas od
lakozapaljivih tvari, odnosno tvari koje bi mogle izazvati požar i omogućiti
njegovo širenje. Obaviti nadzor nad provedbom mjera zaštite od požara uz
željezničke pruge na području priobalja te, po potrebi, poduzeti odgovarajuće
mjere u svrhu podizanja stupnja zaštite od nastajanja i širenja požara.
Godišnji plan čišćenja sa dinamikom izvršenja, odmah po donošenju, dostaviti
Ministarstvu mora, turizma, prometa i razvitka te Državnoj upravi za zaštitu i
spašavanje.
*Izvršitelji zadatka*:         Ministarstvo mora, turizma, prometa i razvitka, Hrvatske
željeznice
*Rok*:                               30. travnja 2007. godine

19. Hrvatske ceste d.o.o. i Županijske uprave za ceste te Hrvatske autoceste
d.o.o., Autocesta Rijeka – Zagreb d.d, Autocesta Zagreb – Macelj d.d. i
Bina-Istra d.d. dužne su izraditi Godišnji plan čišćenja cestovnog pojasa od
lakozapaljivih tvari, odnosno onih tvari koje bi mogle izazvati požar ili
omogućiti/olakšati njegovo širenje, uz javne prometnice koje prolaze kroz šume
razvrstane u veliki i vrlo veliki stupanj ugroženosti od požara te one koje su
od posebnog značaja. Osobitu pažnju potrebno je posvetiti na cestovne pravce
lokalnog značaja, a koje su tijekom turističke sezone pojačano opterećene
prometom (prilazi autokampovima, javnim plažama, kulturno povijesnim
lokalitetima i sl.). Temeljem navedenog Godišnjeg plana provoditi redovna
čišćenja cestovnog pojasa.
Ministarstvo mora, turizma, prometa i razvitka utvrdit će cestovne pravce i
odmorišta za vozila koja prevoze opasne tvari tijekom ljetne sezone te provesti
nadzor nad istima.
Zadužuje se Ministarstvo mora, turizma, prometa i razvitka da s obvezama ove
zadaće upozna ostale subjekte koji upravljaju, grade i održavaju prometnice i
objekte od državnog, županijskog i lokalnog značaja.
Godišnji plan čišćenja s dinamikom izvršenja, odmah po donošenju, dostaviti
Ministarstvu mora, turizma, prometa i razvitka te Državnoj upravi za zaštitu i
spašavanje.
*Izvršitelji zadatka:*       Ministarstvo mora, turizma, prometa i razvitka,

Hrvatske ceste d.o.o.

Županijske uprave za cest,

Hrvatske autoceste d.o.o.

Autocesta Rijeka – Zagreb d.d.

Autocesta Zagreb – Macelj d.d.

Bina-Istra d.d.
*Rok izrade plana*:        15. travnja 2007. godine
*Rok provedbe*:             31. svibnja 2007. godine

20. Nalaže se Javnim ustanovama za upravljanje nacionalnim parkovima, parkovima
prirode i zaštićenim područjima na županijskoj razini da za posebno štićena
područja, posebice priobalja, nacionalne parkove, parkove prirode, stroge
rezervate, posebne rezervate, park – šume, zaštićene krajolike, spomenike
prirode i spomenike parkovne arhitekture provode dodatne preventivne mjere
zaštite od požara određene procjenom ugroženosti od požara te sustavno
poboljšavati zaštitu od požara određenu odgovarajućim planovima.
Za provedbu ove točke osigurati dostatna financijska sredstva iz planiranih
sredstava javnih ustanova (za nacionalne parkove i parkove prirode) i proračuna
jedinica područne (regionalne) uprave.
*Izvršitelji zadatka*:       Ministarstvo kulture,

Javne ustanove za upravljanje nacionalnim parkovima,
                                    parkovima prirode i
zaštićenim područjima na županijskoj razini
*Rok:*                            15. svibnja 2007. godine

21. Nadležna tijela jedinica lokalne samouprave dužna su sustavno provoditi
praćenje stanja odlagališta otpada na svom području i poduzimati mjere za
sanaciju nekontroliranih »divljih« odlagališta.
Inspekcije Ministarstva zaštite okoliša, prostornog uređenja i graditeljstva u
suradnji s inspekcijama Ministarstva unutarnjih poslova i Ministarstva zdravstva
i socijalne skrbi dužne su u okviru svojih nadležnosti u svrhu kontrole provedbe
mjera zaštite od požara, osobito na jadranskom području, izvršiti pregled
odlagališta otpada na kojima se kontrolirano odlaže komunalni otpad.
Posebnu pozornost potrebno je posvetiti provedbi mjera uređenja lokacija i
zdravstvene zaštite odlagališta otpada određenih posebnim propisima, odnosno
poduzimanju odgovarajućih mjera u smislu uređenja, osiguravanja, čuvanja ili
zabrane korištenja odlagališta, te ostalih mjera za sanaciju nekontroliranih
»divljih« odlagališta.
*Izvršitelji zadatka*:       Ministarstvo zaštite okoliša, prostornog uređenja i
graditeljstva,

Poglavarstvo županija, gradova i općina na jadranskom području
*Rok*:                             31. svibnja 2007. godine

22. Hrvatska elektroprivreda d.d. dužna je u okolici elektroenergetskih objekata
i ispod trasa elektroenergetskih vodova koji prolaze kroz područja razvrstana u
veliki i vrlo veliki stupanj ugroženosti od požara te one koje su od posebnog
značaja, tretirati, odnosno čistiti prostor od lakozapaljivih tvari, odnosno
tvari koje bi mogle izazvati požar i omogućiti njegovo širenje. Obaviti nadzor
nad provedbom mjera zaštite od požara na trasama i pripadajućim
elektroenergetskim građevinama na priobalnom i otočnom području te narediti
odgovarajuće mjere u cilju podizanja stupnja zaštite.
Plan čišćenja s dinamikom izvršenja, odmah po donošenju, dostaviti Državnom
inspektoratu te Državnoj upravi za zaštitu i spašavanje.
*Izvršitelj zadatka*:        Hrvatska elektroprivreda d.d.
*Rok*:                             31. svibnja 2007. godine

23. Nalaže se Ministarstvu unutarnjih poslova da obavi nadzor nad provedbom
mjera zaštite od požara i tehnoloških eksplozija, posebno onih subjekata koji
predstavljaju poseban gospodarski, poljoprivredni, turistički ili interes za
zaštitu prirode i okoliša, a vezani su uz nadolazeću turističku i žetvenu
sezonu.
*Izvršitelj zadatka*:        Ministarstvo unutarnjih poslova
*Rok*:                             31. svibnja 2007. godine

24. Sve inspekcijske službe državne uprave dužne su provesti inspek­cijski
nadzor provedbe zadaća Programa aktivnosti u svojoj nadležnosti najkasnije do
15. lipnja 2007. godine te o rezultatima nadzora izvijestiti Državnu upravu za
zaštitu i spašavanje.
Inspekcijska tijela državne uprave ovlaštena za nadzor nad provođenjem mjera
zaštite od požara dužna su dosljedno provoditi odredbe Zakona o zaštiti od
požara, Zakona o zapaljivim tekućinama i plinovima, Zakona o vatrogastvu, Zakon
a o zaštiti i spašavanju, Zakona o zaštiti prirode, Zakona o poljoprivrednom
zemljištu, Zakona o šumama, Zakona o javnim cestama i drugih zakona i odluka
kojima su propisane mjere zaštite od požara te zbog povrede odredbi navedenih
Zakona i odluka podnositi zahtjeve za pokretanje prekršajnih postupaka i
prekršajne naloge za koje su zakonom ovlaštena, kako bi se omogućilo pravodobno
i dosljedno kažnjavanje subjekata koji ne provode mjere zaštite od požara.
*Izvršitelji zadatka*:       Ministarstvo unutarnjih poslova (t. 23.),

Ministarstvo mora, turizma, prometa i razvitka (t. 18. i 19.),

Ministarstvo kulture (t. 20.),

Ministarstvo zaštite okoliša, prostornog uređenja i graditeljstva (t. 21.),

Ministarstvo poljoprivrede, šumarstva i vodnog gospodarstva (t. 17.),

Državni inspektorat (t. 22.)
*Rok*:                             15. lipnja 2007. godine

IV. RAZVOJ I UVOĐENJE NOVIH SUSTAVA, TEHNIKA I TEHNOLOGIJA U ZAŠTITU OD POŽARA

25. Zadužuje se Državna uprava za zaštitu i spašavanje da nastavi i dovrši
izradu Projekta uspostave cjelovitoga GIS sustava Državne uprave za zaštitu i
spašavanje, uvažavajući temeljne zahtjeve i specifične potrebe vatrogastva.
Uvođenje u operativnu uporabu uskladiti s odgovarajućim aktivnostima i terminima
iz cjelovita Projekta.
*Izvršitelj zadatka*:       Državna uprava za zaštitu i spašavanje
*Sudjelovatelj:*             Hrvatska vatrogasna zajednica
*Rok*:                            tijekom godine

26. Zadužuje se Državna uprava za zaštitu i spašavanje u suradnji s
Ministarstvom unutarnjih poslova, izradi prijedlog Projekta evidentiranja
aktivnosti vatrogasnih postrojbi. Navedeni Projekt mora sadržavati bazu podataka
svih intervencija vatrogasnih snaga te snaga zaštite i spašavanja te mogućnost
umrežavanja korisnika prema jedinstvenoj bazi podataka. Uvođenje u operativnu
uporabu uskladiti s odgovarajućim aktivnostima i terminima iz cjelovita
Projekta.
*Izvršitelji zadatka*:      Državna uprava za zaštitu i spašavanje

Ministarstvo unutarnjih poslova
*Sudjelovatelj*:             Hrvatska vatrogasna zajednica
*Rok*:                            15. svibnja 2006. godine

27. Nalaže se Državnoj upravi za zaštitu i spašavanje, Ministarstvu obrane i
Ministarstvu unutarnjih poslova da definiraju osnovne potrebe vatrogasne službe
i službi zaštite i spašavanja u Nacionalnom projektu nadogradnje digitalno-radio
komunikacijske mreže (TETRA MUPNET). Sukladno Projektu sustava komunikacijske i
informacijske tehnologije Državne uprave za zaštitu i spašavanje – Državnog
centra 112 planirati nabavu inicijalne opreme.
*Izvršitelji zadatka*:     Državna uprava za zaštitu i spašavanje,

Ministarstvo obrane,

Ministarstvo unutarnjih poslova
*Rok*:                            tijekom godine

28. Sukladno pokrenutim inicijativama nalaže se Državnoj upravi za zaštitu i
spašavanje da, u suradnji s Državnim hidrometeorološkim zavodom i Hrvatskim
šumama d.o.o., izradi prijedlog Projekta izrade računalnog programa za
simulaciju razvoja požara otvorenog prostora. Navedeni računalni program služit
će za planiranje i raspored vatrogasnih snaga na požarištu sukladno vremenskim
prilikama, topografiji i vegetaciji mediteranskog podneblja.
*Izvršitelji zadatka*:     Državna uprava za zaštitu i spašavanje,

Šumarski fakultet,

Državni hidrometeorološki zavod,

Hrvatske šume d.o.o.
*Sudjelovatelj*:             Hrvatska vatrogasna zajednica
*Rok:*                           31. svibnja 2007. godine

29. Zadužuje se Državna uprava za zaštitu i spašavanje da stalno potiče, razvija
i uvodi nove metode, tehnike i tehnologije za gašenje požara te nastaviti razvoj
već započetih projekata.
U 2007. godini uvesti nadzor prostora i požarišta besposadnim letjelicama.
Državna uprava za zaštitu i spašavanje, u suradnji s Hrvatskom kontrolom zračne
plovidbe, utvrdit će do 31. svibnja 2007. godine uvjete uporabe besposadnih
letjelica u akcijama gašenja požara.
*Izvršitelj zadatka*:     Državna uprava za zaštitu i spašavanje
*Sudjelovatelj*:           Hrvatska vatrogasna zajednica

Ministarstvo mora, turizma, prometa i razvitka

Hrvatska kontrola zračne plovidbe
*Rok*:                          tijekom godine

30. Državni hidrometeorološki zavod, u suradnji s Državnom upravom za zaštitu i
spašavanje izradit će Projekt za unapređenje meteoroloških aspekata obrane od
šumskih požara. Svrha projekta je definiranje pokazatelja o vremenu koji bi
ukazivali na povećanu opasnost od nastanka požara, ugroženosti područja od
poplava, većih oborina, oluja i jakog vjetra.
*Izvršitelji zadatka*:     Državni hidrometeorološki zavod,

Šumarski fakultet
*Rok*:                           31. svibnja 2007. godine

31. Zadužuju se Ministarstvo kulture i Državna uprava za zaštitu i spašavanje da
nastave započete radnje i realizaciju prvog dijela Nacionalnog programa za
uspostavu integralnog protupožarnog nadzornog sustava u nacionalnim parkovima i
parkovima prirode Republike Hrvatske 2006. – 2008. godine.
Uvođenje i operativnu uporabu uskladiti s odgovarajućim aktivnostima i terminima
iz navedenog Nacionalnog programa.
*Izvršitelji zadatka*:     Ministarstvo kulture

Državna uprava za zaštitu i spašavanje,

Javne ustanove za upravljanje nacionalnim parkovima, parkovima prirode
*Sudjelovatelji*:           Ministarstvo unutarnjih poslova,

Ministarstvo obrane,

Ministarstvo financija,

Ministarstvo znanosti, obrazovanja i športa,

Ministarstvo poljoprivrede, šumarstva i vodnog gospodarstva,

Hrvatske šume d.o.o.
Rok: 31. prosinca 2007. godine

V. AKTIVNOSTI UTVRĐENE DRŽAVNIM PLANOM ANGAŽIRANJA VATROGASNIH SNAGA I SNAGA
KOJE SUDJELUJU U GAŠENJU POŽARA

32. Nalaže se Državnom hidrometeorološkom zavodu da, svakodnevno određuje
stvarni i prognostički indeks opasnosti od nastanka požara na otvorenom
prostoru. Dobivene vrijednosti će svakodnevno, od 1. lipnja – 31. listopada
2007. godine, dostavljati Državnoj upravi za zaštitu i spašavanje (Državnom
centru 112 i Vatrogasnom operativnom središtu).
Polutjedne i tjedne prognoze vremena, s posebnim naglaskom na mogućnost pojave
munja u razdoblju od 1. lipnja do 31. listopada Državni hidrometeorološki zavod
će dostavljati Državnoj upravi za zaštitu i spašavanje (Državnom centru 112 i
Vatrogasnom operativnom središtu) i poduzeću Hrvatske šume d.o.o.
Državni hidrometeorološki zavod dužan je svakodnevno izračunavati kratkoročnu
prognozu za područje zahvaćeno velikim šumskim požarom, a posebno u svezi
promjene smjera i brzine vjetra. Vatrogasno operativno središte će, temeljem
dobivenih informacija, određivati slijed aktivnosti vatrogasnih snaga i opreme
za moguće akcije gašenja požara, odnosno prosljeđivati indekse i druge potrebne
podatke nadležnim zapovjedništvima.
U pripremi sezone posebnu pozornost posvetiti prilagodbi i poboljšanju
postojećih te razvoju i pripremi novih metoda izračunavanja indeksa opasnosti od
nastanka požara na otvorenom prostoru.
*Izvršitelj zadatka*:     Državni hidrometeorološki zavod
*Rok*:                          31. svibnja 2007. godine

33. Nalaže se Ministarstvo mora, turizma, prometa i razvitka da utvrditi načine
i uvjete korištenja plovila (remorkeri, brodice, trajekti, hidrogliseri i sl.) u
akcijama gašenja požara i spašavanja ljudi i dobara uz obalu i na otocima te
dopuniti planove njihovih korištenja i upisnike plovila te iste dostavi Državnoj
upravi za zaštitu i spašavanje i davateljima usluga. Na terenu osigurati
mogućnost žurne uspostave veza između nadležnog tijela pružatelja usluga i
korisnika (županijski vatrogasni zapovjednici, odnosno nadležno zapovjedništvo).
*Izvršitelj zadatka*:     Ministarstvo mora, turizma, prometa i razvitka
*Rok:*                         15. svibnja 2007. godine

34. Ministarstvo obrane se zadužuje da, u suradnji s Državnom upravom za zaštitu
i spašavanje, sukladno Državnom planu angažiranja vatrogasnih snaga i snaga koje
sudjeluju u gašenju požara utvrdi uvjete i način uporabe protupožarnih
namjenskih organiziranih snaga (PP NOS) Hrvatskog ratnog zrakoplovstva; Hrvatske
kopnene vojske i Hrvatske ratne mornarice koji djeluju u sustavu Vatrogasnog
zapovjedništva Republike Hrvatske. Temeljem utvrđenih uvjeta donijeti Plan
uporabe OS RH u protupožarnoj sezoni kao dio Državnog plana angažiranja
vatrogasnih snaga i snaga koje sudjeluju u gašenju požara.
Za sezonu 2007. spremnost NOS OS RH planirati za 20. svibnja, trajanje sezone od
1. lipnja do 31. listopada, a izmještanje provesti temeljem zapovijedi načelnika
GS OS RH, sukladno prosudbi ugroženosti od požara.
*Izvršitelji zadatk*a:     Ministarstvo obrane,

Državna uprava za zaštitu i spašavanje
*Rok*:                          15. svibnja 2007. godine

35. Zadužuju se poglavarstva gradova i općina da sukladno Planu
motriteljsko-dojavne službe u svim gradovima odnosno općinama na jadranskom
području prije i tijekom turističke sezone te na žitorodnim područjima pred
žetvenu sezonu, ustroje i opreme potrebnom opremom izviđačko-preventivne
ophodnje, koje će na licu mjesta poduzimati mjere za uklanjanje potencijalnih
izvora opasnosti, odnosno pravovremeno otkrivanje, javljanje i gašenje požara u
samom začetku. U svrhu usklađivanja plana ophodnji i njihovih aktivnosti na
području županije obvezno uključivati županijske vatrogasne zapovjednike.
Hrvatske šume d.o.o. i Javne ustanove za upravljanje nacionalnim parkovima,
parkovima prirode i zaštićenim područjima na županijskoj razini zadužuju se da,
temeljem indeksa opasnosti, u danima velikog i vrlo velikog razreda opasnosti od
nastanka i širenja požara otvorenog prostora, obvezno planiraju i provode
danonoćno dežurstvo, odnosno provode povećanje broja ophodnji i broja ekipa.
Za građevine i površine koje su planom čuvanja predviđene za čuvanje uspostaviti
odgovarajuću čuvarsku službu.
Usklađeni županijski plan motriteljsko-dojavne službe, izviđačko-preventivnih
ophodnji i popis građevina i površina koje su planom čuvanja predviđene za
čuvanje dostaviti Područnom uredu za zaštitu i spašavanje i županijskom
vatrogasnom zapovjedniku najkasnije do roka predviđenog za provedbu ove točke.
*Izvršitelji zadatka*:         Poglavarstva županija, gradova i općina,

Hrvatske šume d.o.o.

Javne ustanove za upravljanje nacionalnim parkovima,
                                      parkovima prirode i
zaštićenim područjima na
                                      županijskoj razini
*Sudjelovatelji*:              Vatrogasne zajednica županija
*Rok*:                              31. svibnja 2007. godine

36. Temeljem već izrađenih Procjena i Planova zaštite od požara te pozitivnih
rezultata provedbe Projekta zaštite otoka, nastaviti s istim i tijekom ljeta
2007. godine za Korčulu, Hvar, Brač, Lastovo, Vis, Dugi Otok i Mljet.
Državna uprava za zaštitu i spašavanje i Ministarstvo unutarnjih poslova će u
suradnji sa županijskim vatrogasnim zapovjednicima procijeniti potrebu
proširenja Projekta iz prethodnog stavka na druga područja od posebnog interesa.
*Izvršitelji zadatka*:        Državna uprava za zaštitu i spašavanje,

Poglavarstva gradova i općina,

Ministarstvo unutarnjih poslova
*Sudjelovatelj*:                Hrvatska vatrogasna zajednica
*Rok izrade Procjene*:     31. ožujka 2007. godine
*Rok za ustroj postrojbi*: 15. lipnja 2007. godine

37. Utvrditi načine i uvjete korištenja raspoložive teške građevinske
mehanizacije za eventualnu žurnu izradu prosjeka i probijanja protupožarnih
putova radi zaustavljanja širenja šumskog požara. Uz navedeno, planirati načine
i postupke brzog premještanja navedene mehanizacije, prvenstveno na priobalju.
Za potrebe žurnog prebacivanja navedene mehanizacije s kopna na otoke i obratno
predvidjeti sudjelovanje OS RH – NOS HRM (s odgovarajućim sredstvima i
osposobljenim i uvježbanim ljudstvom).
Popis raspoložive teške građevne mehanizacije s razrađenim planom aktiviranja
(angažiranja), odmah po isteku roka za izvršenje, dostaviti nadležnom Područnom
uredu za zaštitu i spašavanje i županijskom vatrogasnom zapovjedniku.
*Izvršitelji zadatka*:        Poglavarstvo županija, gradova i općina

Ministarstvo obrane
*Sudjelovatelji*:              Vatrogasne zajednica županija
*Rok*:                             15. svibnja 2007. godine

38. Za potrebe intervencije gašenja požara i izrade šumskih prosjeka u akcijama
sprječavanja širenja nastalog požara pri pravnim osobama koje gospodare šumama
planirati, osposobiti i opremiti s odgovarajućom opremom i sredstvima veze radne
ekipe šumarskih djelatnika. Sredstva veze moraju biti usklađena sa sustavom veza
vatrogasnih postrojbi.
Popis ekipa s opremom te Plan angažiranja dostaviti nadležnom Područnom uredu za
zaštitu i spašavanje i županijskom vatrogasnom zapovjedniku najkasnije do 15.
svibnja 2007. godine.
*Izvršitelj zadatka*:        Hrvatske šume d.o.o.
*Rok*:                             15. svibnja 2007. godine

39. Prije početka požarne sezone dodatno osposobiti osoblje koje neposredno
sudjeluje u kriminalističkoj obradi (utvrđivanje uzroka) požara i tehnoloških
eksplozija te otkloniti nedostatke na postojećoj tehnici.
*Izvršitelj zadatka*:        Ministarstvo unutarnjih poslova
*Rok*:                             30. travnja 2007. godine

40. Prije početka požarne sezone izvršiti pripravu, odnosno otklanjanje
nedostataka na vozilima, opremi i tehnici potrebnoj za djelovanje na požarima.
Po završetku sezone zapisnički utvrditi oštećenu opremu i tehniku. Temeljem
navedenog zapisnika, načiniti selekciju i procjenu popravka te planirati i
provesti sanaciju nužne opreme i tehnike.
*Izvršitelji zadatka*:        Poglavarstvo županija, gradova i općina,

Državna uprava za zaštitu i spašavanje,

Ministarstvo obrane
*Sudjelovatelj*:               Hrvatska vatrogasna zajednica
*Rok*:                              31. svibnja 2007. godine

41. Temeljem procjena ugroženosti, sukladno planovima zaštite od požara
županije, grada i općine, u suradnji s Državnom upravom za zaštitu i spašavanje
te Hrvatskom vatrogasnom zajednicom osnovati, ustrojiti i opremiti utvrđeni broj
vatrogasnih postrojbi s odgovarajućom opremom. Radi dodatnog popunjavanja
vatrogasnih postrojbi za vrijeme pojačane opasnosti od požara, odnosno za
potrebe gašenja požara na cijelom priobalju i otocima, planirati i provesti
privremeno dodatno zapošljavanje vatrogasaca u vatrogasnim postrojbama (samo
tijekom ljetne sezone). Tako zaposlene vatrogasce dodatno osposobiti i opremiti
potrebnom opremom.
Na područjima za koje se ustrojavaju privremene jedinstvene vatrogasne postrojbe
iz točke 36. ovoga Programa, dio dodatno zaposlenih vatrogasca bit će u službi
navedene postrojbe.
Plan rasporeda po vatrogasnim postrojbama, broj i popis s osnovnim podacima
vatrogasaca predviđenih za privremeno zapošljavanje te program dodatnog
osposobljavanja i opremanja dostaviti na suglasnost Državnoj upravi za zaštitu i
spašavanje najkasnije do 30. travnja 2007. godine.
*Izvršitelji zadatka*:       Hrvatska vatrogasna zajednica

Poglavarstvo županija jadranskog područja te gradova i općina u sastavu tih
županija
*Rok*:                             31. svibnja 2007. godine

42. Temeljem procjena opasnosti od požara na priobalnom području te moguće
ispomoći iz susjednih županija, a uzimajući u obzir organiziranost vatrogastva i
pokrivenost pojedinih područja vatrogasnim snagama (javne vatrogasne postrojbe i
dobrovoljne vatrogasne postrojbe pojačane dodatno uposlenim vatrogascima) i
opremom, utvrditi vatrogasne snage i potrebnu vatrogasnu tehniku, opremu i
sredstva, koja će se iz unutrašnjosti, početkom ljetne požarne sezone planski
dislocirati na posebno ugrožena područja. Navedene vatrogasne snage, prije
njihova upućivanja na ugrožena područja, osposobiti za gašenje požara na
otvorenom prostoru mediteranskog područja.
Državna uprava za zaštitu i spašavanje izradit će Plan dislokacije i isti do 15.
svibnja 2007. godine dostaviti Hrvatskoj vatrogasnoj zajednici. Temeljem Plana
dislokacije Hrvatska vatrogasna zajednica dužna je provesti dislokaciju snaga i
do 15. lipnja izvijestiti Državnu upravu za zaštitu i spašavanje o provedenom.
Plan dislokacije mora sadržavati podatke o razdoblju dislokacije, broju ljudi,
vozila i specifične opreme, mjestu i načinu smještaja i prehrane, planiranim
redovnim zadaćama (ophodnja, motrenje i sl.), rasporedu redovnog javljanja
Državnom centru 112 i Vatrogasnom operativnom središtu (izvješćivanja o stanju i
događanjima), načinima i sredstvima komuniciranja, procjenu troškova za svaku
pojedinu lokaciju ugroženog područja te iznosu osiguranih sredstava za tu
namjenu u proračunima jedinica lokalne i područne (regionalne) samouprave na
čijem se području provodi dislokacija vatrogasnih snaga.
*Izvršitelji zadatka*:        Državna uprava za zaštitu i spašavanje,

Hrvatska vatrogasna zajednica
*Rok*:                              31. svibnja 2007. godine

43. Zadužuje se Državna uprava za zaštitu i spašavanje da, u suradnji s
Ministarstvom vanjskih poslova i europskih integracija te Ministarstvom obrane,
inicira sklapanje Tehničkih sporazuma sa susjednim zemljama u regiji o uporabi
protupožarnih zračnih snaga na intervencijama gašenja požara i provedbi
protupožarnih vježbi u graničnom području.
*Izvršitelji zadatka*:        Ministarstvo obrane,

Ministarstvo vanjskih poslova i europskih integracija,

Državna uprava za zaštitu i spašavanja
*Rok*:                              31. svibnja 2007. godine

44. Vozila iz Vladina Programa nabave, koja će sukladno odredbama sklopljena
ugovora biti isporučena do kraja svibnja, prioritetno rasporediti jedinicama
lokalne samouprave prije početka požarne sezone.
*Izvršitelj zadatka*:         Državna uprava za zaštitu i spašavanje
*Rok*:                              15. lipnja 2007. godine

VI. OPERATIVNE AKTIVNOSTI

45. Pripadnike Državnih intervencijskih postrojbi dodatno osposobiti i opremiti
odgovarajućom opremom za gašenje šumskih požara i sustavom veza, te provesti
obuku dodatnog broja vatrogasaca javnih vatrogasnih postrojbi kojima se
popunjava Državna intervencijska postrojba. Obuka mora obuhvaćati uporabu
helikoptera pri svim vrstama intervencija, a posebice pri gašenju šumskih požara
na nepristupačnim terenima u lošim vremenskim uvjetima.
Obvezuje se Državna uprava za zaštitu i spašavanje da će, u suradnji i
koordinaciji s Ministarstvom obrane, izraditi Plan obuke i dostaviti ga
Ministarstvu obrane najkasnije mjesec dana prije planiranih aktivnosti radi
osiguranja planske uporabe zrakoplova.
Za potrebe većih intervencija tijekom ljetne požarne sezone planirati i provesti
popunu intervencijskih postrojbi (dislokacija snaga i tehnike na priobalje)
osposobljenim pripadnicima vatrogasnih postrojbi (profesionalnih i
dobrovoljnih).
Radi kvalitetne koordinacije zajedničkog djelovanja na terenu, planirati i
pravodobno provesti osposobljavanje pripadnika OS RH (zapovjednika satnija,
vodova i desetina) u Učilištu vatrogastva i zaštite i spašavanja.
Uz navedeno, za pripadnike Državnih intervencijskih postrojbi planirati i
provesti obuku i za druge vrste intervencija (akcidenti, tehničke intervencije i
dr.).
*Izvršitelj zadatka*:         Državna uprava za zaštitu i spašavanje
*Rok*:                              31. svibnja 2007. godine

46. Do početka sezone osposobljavati vatrogasne snage i snage zaštite i
spašavanja za aktivnosti potpomognute zrakoplovima i helikopterima, kao što su
desant u požarno područje, spašavanje sa nepristupačnih terena, spašavanje iz
vatrenog okruženja, prijevoz ozlijeđenih te traganje. Za provedbu
osposobljavanja Ministarstvo obrane će po potrebi, a u skladu sa svojim
mogućnostima osigurati letjelice za Državnu upravu za zaštitu i spašavanje.
*Izvršitelji zadatka*:         Državna uprava za zaštitu i spašavanje

Ministarstvo obrane
*Rok*:                               31. svibnja 2007. godine

47. Izvršiti dodatno specijalističko osposobljavanje protupožarne zrakoplovne
skupine s dovoljnim brojem posada (letačko osoblje) i opsluživanje (tehničko
osoblje) protupožarnih zrakoplova (Canadair i Air tractor) i helikoptera za
gašenje šumskih požara, uzimajući u obzir maksimalno naprezanje (sati leta)
posada. Uz navedeno, kontinuirano osposobljavati tehnički sastav zrakoplovnih
grupa odgovarajućim brojem stručnih djelatnika prema potrebnim specijalnostima
za održavanje letjelica.
*Izvršitelj zadatka*:         Ministarstvo obrane
*Rok*:                              31. svibnja 2007. godine

48. Za provedbe zadaća iz ovoga Programa, tijekom protupožarne sezone, osigurati
najveći mogući broj ispravnih zrakoplova i helikoptera i dovoljan broj (za
korištenje maksimalnih dnevnih resursa zrakoplova i helikoptera) osposobljenih
posada s odgovarajućim letačko-tehničkim osobljem. Okvirni broj zrakoplova i
helikoptera je:
• 4 (četiri) zrakoplova tipa Canadair CL 415;
• 4 (četiri) helikoptera MI8-MTV1;
• 1 (jedan) izviđačko-navalni zrakoplov Air Tractor AT-802F;
• 1 (jedan) helikopter za izviđanje i rukovođenje iz zračnog prostora (BELL
206B);
• 1 (jedan) zrakoplov PC-9 PILATUS za izviđanje i nadzor požarišta.
U razdoblju izvan ljetne protupožarne sezone imati u stanju ispravnosti i
spremnosti najmanje 1 (jedan) zrakoplov Canadair CL 415 i 1 (jedan) helikopter
MI8-MTV1.
*Izvršitelj zadatka*:         Ministarstvo obrane
*Rok*:                              31. svibnja 2007. godine

49. Pratiti stanje i korištenje resursa postojećih aviona tipa »Canadair« CL-415
i »Air tractor« AT 802F i helikoptera te, sukladno potrebama, žurno poduzimati
odgovarajuće aktivnosti u svrhu pravodobnog servisiranja, nabave potrebnih
rezervnih dijelova, alata, opreme, goriva, maziva i zaštitnih sredstava.
Izvršitelj zadatka obvezuje se da o stanju i tijeku priprema zračnih snaga za
protupožarnu sezonu, izvijesti Državnu upravu za zaštitu i spašavanje najkasnije
do 30. travnja 2007. godine.
*Izvršitelj zadatka*:         Ministarstvo obrane
*Rok*:                              tijekom godine

VII. FINANCIRANJE I IZVJEŠĆIVANJE O PROVEDBI AKTIVNOSTI IZ PROGRAMA

50. Za provedbu ovog Programa financijska sredstva osigurana su u Državnom
proračunu za 2007. godinu na sljedećim pozicijama:
a) K260089 – Program u provedbi posebnih mjera za zaštitu od požara,
b) A545035 – Protupožarna zaštita.
Državna uprava za zaštitu i spašavanje i Ministarstvo obrane će, sukladno
zahtjevima po izvršenim aktivnostima, odobrena sredstva angažirati na zakonom
propisani način.
*Izvršitelj zadatka*:         Ministarstvo financija,

Državna uprava za zaštitu i spašavanje,

Ministarstvo obrane

51. Izvršitelji zadataka obvezni su dostaviti ime i prezime, funkciju i broj
telefona osobe za koordinaciju zadaća Programa aktivnosti Državnoj upravi za
zaštitu i spašavanje do 28. veljače 2007. godine.
Državna uprava za zaštitu i spašavanje, kao resorno tijelo iz područja
vatrogastva te zaštite i spašavanja, zadužuje se za koordiniranje, praćenje,
usklađivanje i usmjeravanje svih aktivnosti vezanih uz provedbu ovoga Programa.

52. Inspekcijske službe državnih tijela dužne su dostavljati mjesečna izvješća
Državnoj upravi za zaštitu i spašavanje o provedbi zadaća Programa aktivnosti
tijekom svibnja (do 5. lipnja) i lipnja (do 5. srpnja).

53. Državna uprava za zaštitu i spašavanje izradit će i dostaviti Vladi
Republike Hrvatske izvješća o provedbi zadaća Programa aktivnosti do 15. travnja
i 15. srpnja 2007. godine.
Svi izvršitelji zadataka iz ovoga Programa obavezni su izvijestiti Državnu
upravu za zaštitu i spašavanje, o tijeku provedbi svojih zadaća najmanje deset
dana prije rokova navedenih u stavku I. ove točke (5. travnja i 5. srpnja).
Pored navedenog, ministarstva i nositelji zadataka izvan ministarstava, obvezni
su o svim obavljenim aktivnostima iz ovog Programa dostaviti, zajedno s
financijskim izvješćem o sredstvima korištenim iz Državnog proračuna, Državnoj
upravi za zaštitu i spašavanje s krajnjim rokom do 10. studenoga 2007. godine.

Klasa: 214-01/06-02/08
Urbroj: 5030109-06-1
Zagreb, 21. prosinca 2006.

Predsjednik
**dr. sc. Ivo Sanader**, v. r.

Ostalo, NN 142/2006-3220
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)